གྲུབ་ཆེན་ཀརྨ་པཀྐི་ཞལ་གཟིགས་མའི་བླ་སྲབ་ཀྱི་དབང་ཆོག་གི་མཚམས་སྒོང་ངེ་མཚར་སྣང་བ་ཞེས་བྱ་བ་བཞུགས་སོ།།

༄༅ན་མོ་གུ་རུ་ཀརྨ་ཀ་དྷརྨ་གུར་བེ།།འཇིག་རྟེན་དབང་ཕྱུག་གྲུབ་པ་མཆོག་གི་ཚུལ།།བད་འབྱུང་མདའ་བསྣུན་ཞབས་དང་དབྱེར་མེད་པ།།དེ་དང་ཡེ་ཤེས་ཀླུ་ཡིས་རྗེས་བཟུང་བ།།ནུས་ལྡན་རྡོ་རྗེར་འདུད་དོ་བྱིན་གྱིས་རློབས།།བླ་སྲུབ་ཞལ་གཟིགས་མ
དབང་གིས་སྐལ་ལྡན་རྗེས་སུ་འཛིན་པ་ལ།སྦྱོར་བ་སྟེགས་བུའི་སྟེང་དུ་མཎྜལ་པདྨ་འདབ་བརྒྱད་བྲིས་པའི་སྟེང་ཁྲིའུར་རིན་པོ་ཆེའི་སྣོད་དུ་དཔལ་གཏོར་དམར་པོ་བརྗིད་ལྡན་ལ་བུར་གསུམ་བདུན་གྱིས་བསྐོར་བ་རྒྱན་ལྡན་དར་གདུགས་ཕུབ་པ་བཀོད།གཡས་སུ་རྣམ་བུམ་མགུལ་ཆིངས་དམར་པོ་བཅུད
ལྡན་ལ་རྒྱན་དང་བཅས་པ།གཡོན་དུ་ལས་བུམ།སཎྜལ་མདུན་སྐུ་གཟུགས་གཙོ་བོར་གྱུར་པའི་ཙཀ་ལི་ཚང་བ།མདུན་ངོས་སུ་སྨན་རག་གཏོར་གསུམ།ཕྱི་མཆོད་ཕྲེང་ཚར་དུ་བཤམ་མོ།།དངོས་གཞིར་ཐོག་མར་སྒྲུབ་མཆོད་ནི།ཞལ་གཟིགས་མའི་ལས་བྱང་གི་སྐྱབས་སེམས་ནས
རྩམང།ཚིག་རིས་གཅིག་གིས་བདག་མདུན་གྱི་དཀྱིལ་འཁོར་གཉིས་སུ་བསྒོམས་ལ་ཡེ་ཤེས་པ་སོ་སོར་བསྟིམ།མཆོད་བསྟོད་བྱ།བསྙེན་དམིགས་གསལ་བཏབ་ནས།གཙོ་འཁོར་གྱི་འགྲོས་བསྟུན་བཟླས་པ་ཅི་འགྲུབ་བྱས་པའི་མཐར་ཏིང་ངེ་འཛིན་གྱི་དབང་ལེན།ལས་བུམ་རྟ་སྔགས
ཀྱིགྱིས་བྱིན་བརླབ།དབང་དངོས་ནི།སློབ་མ་རྣམས་ལ་ཁྲུས་བྱ།གྲལ་དུ་འཁོད་དེ་མེ་ཏོག་བཀྱེ་བསྡུ་དང་སེམས་བསྐྱེད་གསལ་བཏབ་ལ།དེའང་འཕགས་མཆོག་སྤྱན་རས་གཟིགས་དབང་ཕྱུག་ཉིད་ཀྱིས་གངས་ཅན་བོད་ཀྱི་ལྗོངས་འདིར་གང་ལ་གང་འདུལ་གྱི་སྤྲུལ་པའི་རྣམ
རོལ་རྒྱུན་མི་འཆད་པར་སྟོན་ཅིང་འཁོར་བ་དོང་ནས་སྤྲུགས་པར་མཛད་པ་ལས།མཚན་ཡོངས་སུ་གྲགས་པ་རྒྱལ་དབང་ཀརྨ་པ་ཞེས་སངས་རྒྱས་གཉིས་པའི་ཚུལ་དུ་སྤྲུལ་ཏེ་ཛམ་གླིང་བསྟན་འགྲོའི་དཔལ་མགོན་རིམ་པར་བྱོན་པ་རྣམས་ཀྱི་ནང་ནས་སྐུ་ཕྲེང་གཉིས

པ་དཔལ་ཆེན་པོ་ཆོས་ཀྱི་བླ་མའམ།ཧོར་གྱི་རྒྱལ་པོས་ཉམས་སད་པའི་ཕྱིར་ཁྲིམས་ཆེན་བཅོ་བརྒྱད་ཀྱིས་ཅོ་དྲིས་པ་ལ་ངོ་མཚར་རྫུ་འཕྲུལ་དེ་སྙེད་བསྟན་པས་མོས་པ་སྐྱེས་ཏེ་ཏི་ཤྲིར་བསྐུར་བའི་མཚན་གྲུབ
ཆེན་ཀརྨ་པཀྐི་ཞེས་ཉི་ཟླ་ལྟར་གྲགས་པ་སངས་རྒྱས་ཐམས་ཅད་ཀྱི་ཕྲིན་ལས་པ།གཏེར་ལུང་རྣམས་སུ་དབང་ཆེན་གྲུབ་པ་ངན་ལམ་རྒྱལ་བ་མཆོག་དབྱངས་ཀྱི་སྐྱེ་བར་གསུངས་ཤིང་།འཕགས་ཡུལ་དུ་གྲུབ་པའི་དབང་ཕྱུག་ས་ར་ཧ་ལ་སོགས
པའི་སྐུའི་བཀོད་པར་ཡང་བསྟན་པ་དང་།རྒྱལ་དབང་པདྨ་འབྱུང་གནས་དང་ཡང་ཐ་དད་མེད་པར་ཞལ་གྱིས་བཞེས་པ།མཚན་ཐོས་པ་ཙམ་གྱིས་འཁོར་བ་དང་ངན་སོང་གི་འཇིགས་པ་ལས་སྐྱོབ་པར་ངེས་པ་དེ་ཉིད་ཀྱི་སྒྲུབ་ཐབས་ཟབ་མོ་འདི་ནི།ལྷ་སྲས
མུ་ཁྲི་བཙང་པོའི་ཡང་སྲིད་ཆོས་རྒྱལ་རིན་ཆེན་ཕུན་ཚོགས་ཀྱི་རྣམ་རོལ།ཟོལ་མེད་ཀྱི་གྲུབ་པའི་དབང་ཕྱུག་ཆེན་པོ།དཔལ་ཧེ་རུ་ཀ་རྡོ་རྗེ་གྲོ་བོ་ལོད་དང་རྣམ་དབྱེར་མེད་པ།སྤྲུལ་པའི་གཏེར་སྟོན་རིག་འཛིན་མི་འགྱུར་རྡོ་རྗེ་དྲག་པོ་ནུས་ལྡན་རྩལ་གྱིས་ཡེ
ཤེས་ཀྱི་མགོན་པོ་རྡོ་རྗེ་བེར་ཅན་སྒྲུབ་པའི་སྐབས་སུ།ཀརྨ་པཀྵི་ཉིད་དབུས་རྒྱལ་བ་རྒྱ་མཚོའི་གཙོ་བོར་མཛད་དེ་ཐུགས་རྗེ་ཆེན་པོ་རྒྱ་མཚོ་ལྔའི་དཀྱིལ་འཁོར་གྱི་རྣམ་པར་དངོས་སུ་སྣང་བས་གདམས་པ་དང་རྗེས་སུ་གདམས་པ་སྩལ་ནས་བྱིན་གྱིས་བརླབ་པས
གྲུབ་པཔ་ཆེན་པོའི་གོ་འཕང་མངོན་ཏུ་མཛད་པ་ནས་རིམ་པར་བརྒྱུད་པའི་བྱིན་རླབ་ཀྱི་གཟི་བྱིན་ཁྱད་པར་དུ་འཕགས་པའི་དབང་བསྐུར་བསྒྲུབ་པ་ལ་སོགས་ཀྱིས་མཚམས་སྦྱར་ནས་མཎྜལ་འབུལ་དུ་གཞུག།དེ་ནས་ཐོག་མར་རྒྱུད་དག་པར་བྱ་བའི་སླད་དུ་ཐུན་མོང་གི་འཇུག་སྒོ་དང་།

མཐུན་པར་སྐྱབས་སེམབ་ཀྱི་བ་ལ་འདུན་པ་འདི་བཞིན་ཏུ་མཛོད།བླ་མ་དང་མདུན་རྟེན་ཕྱོགས་དུས་ཀྱི་དཀོན་མཆོག་རྩ་གསུམ་ཆོས་སྲུང་དང་བཅས་པ་མ་ལུས་ཤིང་ལུས་པ་མེད་པ་གཅིག་ཏུ་བསྡུས་པའི་ངོ་བོ་བླ་མ་འཇིག་རྟེན་དབང་ཕྱུག་རྒྱ་མཚོ་ལྔའི་བདག
ཉིད་ཅན་ཏུ་བཞུགས་པ་ལ།བདག་གཞན་ནམ་མཁའ་དང་མཉམ་པའི་སེམས་ཅན་མཐའ་དག་དེང་ནས་བྱང་ཆུབ་སྙིང་པོའི་བར་སྐྱབས་སུ་མཆིའོ་སྙམ་པ་དང་།མར་གྱུར་འགྲོ་བ་ནམ་མཁའ་དང་མཉམ་པ་ཐམས་ཅད་སྲིད་པའི་རྒྱ་མཚོ་ལས
སྐལ་ཞིང་སངས་རྒྱས་ཀྱི་ས་ལ་འགོད་པའི་སླད་དུ་ལམ་ཟབ་མོ་བླ་མ་སྒྲུབ་པའི་དཀྱིལ་འཁོར་དུ་འཇུག་པར་བགྱིའོ་སྙམ་པའི་བློས་འདིའི་རྗེས་ཟློས།ན་མོ།སངས་རྒྱས་ཆོས་དང་དགེ་འདུན་ལཿསོགས་ལས་བྱང་ལྟར་ལན་གསུམ།དེ
ས་དབང་གི་ཡེ་ཤེས་ཆུང་ལ་སྐྱེད་པའི་གཞི་རྟེན་སྣོང་བཅུད་དག་པ་རབ་འབྱམས་བླ་མའི་དཀྱིལ་འཁོར་དམ་ཚིག་པར་གསལ་བ་ལ།རང་བཞིན་གྱི་དབྱིངས་ན་བཞུགས་པའི་ཡེ་ཤེས་པ་སྤྱན་དྲངས་ཏེ་བསྟིམ་པ་ཡིན་པས།ཁྱེད་དང་རྣམས་སྒོ
གསུམ་གྱི་གནད་གཙུན།ཐུགས་གཞན་ཏུ་མ་ཡེངས་པར་སྣང་སྟོང་བླ་མའི་དཀྱིལ་འཁོར་ཆེན་པོར་བསྒོམ་པ་དང་ཡེ་ཤེས་པ་དྲང་བསྒྲིམ་གྱི་ཏིང་ངེ་འཛིན་ནམས་ཚིག་རིས་དང་མཐུན་པར་གསལ་འདེབས་པར་ཞུ།ཧཱུཾ་ཧཱུྃ་ཧཱུཾཿནམ་མཁའ་ཡང་
འི་སོགས་ནས་སྤྱན་འདྲེན་རྫོགས་ཀྱི་བར་བཏང་།སྦྱར་ཐོས་པས།།རོལ་མོའི་སྒྲ་དང་འབེབས་སྔགས་དྲག་ཏུ་བརྗོད།ཡེ་ཤེས་པའི་བྱིན་རླབས་ཀྱི་རྒུན་སྒོ་གསུམ་ལ་མི་ཉམས་བརྟན་པར་བྱས་པའི་མོས་པ་མཛོད།ཏི།ཥྛ་བཛྲ།ཞེས་སྤྱི་བོང་དོའི་རྒྱགས་དུ་བཞག

དེ་ནས་དབང་དངོས་གཞི་དབང་རབ་བླ་མའི་ལམ་གྱིས་གྲོལ་བ་ལ་དེ་དང་མཐུན་པའི་བརྡ་དབང་བསྐུར་བ་སྟེ།དེའང་བུམ་དབང་དང་རྗེས་སུ་འབྲེལ་པའི་སྐུ་གསུང་ཐུགས་ཡོན་ཏན་ཕྲིན་ལས་ཀྱི་དབང་ལྔ།དབང་གོང་མ་གསུམ་སྤྱོད་པ་དང
བཅས་པའི་བརྡ་དབང་།ཡོངས་རྫོགས་གཏོར་དབང་།།བརྟན་བྱེད་རྒྱས་གདབ་བཅས་བཅུ་གཅིག་ཏུ་ཡོད་པ་ལས།དང་པོ་སྐུའི་དབང་ནི།སྣང་སྟོང་རོ་མཉམ་ལྷའི་འཁོར་ལོར་མཚོན་པའི་བུམ་པས་དབང་བསྐུར་བས་བླ་མ་ཡེ་ཤེས་ཀྱི་དཀྱིལ་འཁོར་བ
རྣམས་ཀྱི་སྐུ་མི་ཟད་པ་རྒྱན་གྱི་འཁོར་ལོ་དང་གཉིས་སུ་མེད་པའི་དབང་ཐོབ་པར་མོས་ཤིག།རྣམ་བུམ་གྱིས་དབང་བསྲུང་ལ།ཧཱུྃསྲུང་བ་སྣོད་ཀྱི་སོགས།གཉིས་པ་གསུང་གི་དབང་ནི།གྲགས་སྟོང་དབྱེར་མེད་རྡོ་རྗེའི་རང་སྒྲར་མཚོན་པའི་ཧཱུྃ་ཡིག་གི་དབང
བསྐུར་བས་བླ་མ་ཡེ་ཤེས་ཀྱི་དཀྱིལ་འཁོར་པ་རྣམས་ཀྱི་གསུང་མི་ཟད་པ་རྒྱན་གྱི་འཁོར་ལོ་དང་གཉིས་སུ་མེད་པའི་དབང་ཐོབ་པར་མོས་ཤིག།ཧཱུཾ་གསུམ་མགྲིན་པར་བཞག་ལ།ཧཱུྃ་གྲགས་སྟོང་མ་འགགས་སོགས།གསུམ་པ་ཐུགས་ཀྱི་དབང་ནི།
རིག་སྟོང་ཟུང་འཇུག་ཡེ་ཤེས་རྣམ་ལྔའི་རང་རྩལ་མཚོན་པའི་ཕྱག་མཚན་གྱི་དབང་བསྐུར་བས་བླ་མ་ཡེ་ཤེས་ཀྱི་དཀྱིལ་འཁོར་པ་རྣམས་ཀྱི་ཐུགས་མི་ཟད་པ་རྒྱན་གྱི་འཁོར་ལོ་དང་གཉིས་སུ་མེད་པའི་དབང་ཐོབ་པར་མོས་ཤིག།རྡོ་རྗེ་དང་ཕུར་བུ་སྙིང་གར་བཞག
ལ།ཧཱུྃ་ཡེ་ཤེས་ལྔ་ཡི་སོགས།བཞི་པ་ཡོན་ཏན་གྱི་དབང་ནི།།འབད་རྩོལ་མེད་པ་འདོད་ཆུ་ཀུན་གྱི་འབྱུང་གནས་སུ་མཚོན་པའི་རིན་པོ་ཆེའི་དབང་བསྐུར་བས་བླ་མ་ཡེ་ཤེས་ཀྱི་དཀྱིལ་འཁོར་པ་རྣམས་ཀྱི་ཡོན་ཏན་མི་ཟད་པ་རྒྱན་གྱི་འཁོར་ལོ

དང་གཉིས་སུ་མེད་པའི་དབང་ཐོབ་པར་མོས་ཤིག།རིན་པོ་ཆེ་ལྟེ་བར་བཞག་ལ།ཧཱུཾ་རང་སེམས་ཡིད་བཞིན་སོགས།ལྔ་པ་ཕྲིན་ལས་ཀྱི་དབང་ནི།ཆགས་ཐོགས་མེད་པར་ཕྱོགས་ལས་རྣམ་པར་རྒྱལ་བར་མཚོན་པའི་རྒྱལ་མཚན་གྱི་དབང
བསྐུར་བས་བླ་མ་ཡེ་ཤེས་ཀྱི་དཀྱིལ་འཁོར་པ་རྣམས་ཀྱི་ཕྲིན་ལས་མི་ཟད་པ་རྒྱན་གྱི་འཁོར་ལོ་དང་གཉིས་སུ་མེད་པའི་དབང་ཐོབ་པར་མོས་ཤིག།རྒྱལ་མཚན་གསང་བར་བཞག་ལ།ཧཱུྃ་ཀུན་ཁྱབ་ཡེ་ཤེས་སོགས།དེ་རྣམས་ཀྱིས་ཕྱི་བུམ
པའི་དབང་ཐོབ་ལུས་ཀྱི་སྒྲིབ་པ་དག།སྣང་སྟོང་བླ་མའི་དཀྱིལ་འཁོར་བསྒོམ་པ་ལ་དབང་།འབྲས་བུ་སྐུ་རྡོ་རྗེ་འགྲུབ་པའི་སྐལ་པ་ཅན་ཏུ་བྱས་པ་ཡིན་ནོ།།དྲུག་པ་གསང་བའི་དབང་གི་དོན་ཏུ།རྩོལ་བཅས་ཀྱི་བདེ་བའི་ཐབས་ལ་བརྟེན་ནས
རྩོལ་བྲལ་རང་བྱུང་ཡེ་ཤེས་ཀྱི་ཐིག་ལེ་ཆེན་པོ་མངོན་ཏུ་འཆར་བའི་བརྡ་ལ་བརྟེན་ནས་གསད་དབང་གི་ཡེ་ཤེས་གསལ་སྟོང་རྣམ་པར་མི་རྟོག་པ་རྒྱུད་ལ་སྐྱེས་པའི་མོས་པ་མཛོད།ཐིག་ལེ་བསྟན་ཅིང་ལག་ཏུ་གཏད།ཧཱུྃ་བདེ་བའི་ཉམས་ཀྱི་སོགས།
དེས་ནང་གསང་བའི་དབང་ཐོབ།ངག་གི་སྒྲིབ་པ་དག།བདག་བྱིན་བརླབ་ཀྱི་རིམ་པ་དང་རྡོ་རྗེའི་བཟླས་པ་ལ་དབང་།འབྲས་བུ་གསུང་རྡོ་རྗེ་འགྲུབ་པའི་སྐལ་པ་ཅན་ཏུ་བྱས་པ་ཡིན་ནོ།།བདུན་པ་ཤེར་དབང་གི་དོན་ཏུ།འདི་ལྟར་སྣང་བ་ཐམས
ཅད་ཡབ།སྟོང་པ་ཐམས་ཅད་ཡུམ།ཟུང་འཇུག་བདེ་བ་ཆེན་པོ་རིགས་འདུས་བླ་མའི་སྐུ་གཟུགས་ཀྱི་བརྡ་དབང་བསྐུར་བས་ཤེས་རབ་དཔེའི་ཡེ་ཤེས་ཀྱི་ངོ་བོ་བདེ་སྟོང་འཕོ་འགྱུར་མེད་པ་རྒྱུད་ལ་སྐྱེས་པར་མོས་ཤིག།སྐུ་ཙཀ་སྤྱི་བོ་དང་སྙིང་གར་བཞག་ལ།

ཧཱུྃ།སྣང་བ་ཡབ་ལ་སོགས།དེས་གསང་བ་ཤེས་རབ་ཡེ་ཤེས་ཀྱི་དབང་ཐོབ།ཡིད་ཀྱི་སྒྲིབ་པ་དག།བདེ་སྟོང་ཕྱག་རྒྱའི་རྣལ་འབྱོར་བསྒོམ་པ་ལ་དབང་།འབྲས་བུ་ཐུགས་རྡོ་རྗེ་འགྲུབ་པའི་སྐལ་པ་ཅན་ཏུ
བྱས་པ་ཡིན་ནོ།།བརྒྱད་པ་ཚིག་དབང་གི་སླད་དུ།དར་གྱི་ཅོད་པན་རླུང་སྐྱོད་ཀྱི་བརྡས་མཚོན་ཏེ།འདི་ལྟར་སྣང་བ་མ་འགགས་པ་སེམས་ཀྱི་རང་མདངས།སྟོང་པ་མི་དམིགས་པ་སེམས་ཀྱི་ངོ་བོ།།གཉིས་མེད་ཟུང་འཇུག་སེམས་ཀྱི་གནས་ལུགས
དེ་ལས་རྩལ་མདངས་ཀྱི་ཆོ་འཕྲུལ་སྣ་ཚོགས་སུ་འཆར་བ་ཐམས་ཅད་ཀྱང་རང་བཞིན་གྱིས་སྐྱེ་བ་མེད་པས་ཤར་གྲོལ་དུས་མཉམ་སྣང་སྲིད་ཕྱག་རྒྱ་ཆེན་པོ་ཉིད་དུ་རྟོག་པར་གྱིས་ཤིག།དར་གྱི་ཅོད་པན་བསྟན་ལ།ཧཱུྃ་མ་འགགས་མི་དམིགས་སོགས།དེས་ཡང
གསང་ཚིག་གི་དབང་ཐོབ།སྒོ་གསུམ་ཆ་སྙོམས་ཀྱི་སྒྲིབ་པ་དག།རྩོལ་བྲལ་རང་བྱུང་ཡེ་ཤེས་བསྒོམ་པ་ལ་དབང་།འབྲས་བུ་ཡེ་ཤེས་རྡོ་རྗེ་འགྲུབ་པའི་སྐལ་པ་ཅན་ཏུ་བྱས་པ་ཡིན་ནོ།།དགུ་པ་སྤྱོད་པའི་བརྟུལ་ཞུགས་སྦྱིན་པ་ལ།མེ་ཏོག་ཕྲེང
བའི་བརྡ་ལ་བརྟེན་ནས།དེང་ཕྱིན་ཆད་འཁོར་འདས་གང་ལའང་རེ་དོགས་དྲང་གཉིས་སུ་འཛིན་པའི་མཐའ་སྤོངས་ལ་དུག་ལྔ་རང་གྲོལ་ཆགས་མེད་ཞེན་མེད་ཀྱི་སྤྱོད་པས་དོན་གཉིས་མཐར་ཕྱིན་པར་མཛོད་ཅིག།མེ་ཏོག་ཕྲེང་བ་གཏད་ལ།ཧཱུྃ་སྣང་སྲིད
སྟོང་པའི་སོགས།བཅུ་པ་མཐའ་རྟེན་བྱིན་རླབས་ཡོངས་རྫོགས་གཏོར་མའི་དབང་བསྐུར་བ་ལ་དམིགས་པ་འདི་བཞིན་མཛོད།གཏོར་སྣོད་ཆོས་འབྱུང་ཐར་པ་ཆེན་པོའི་ཕོ་བྲང་དུ་གཏོར་མ་བླ་མ་འཇིག་རྟེན་དབང་ཕྱུག་རྒྱ་མཚོ་ལྔའི་དཀྱིལ་འཁོར་མངོན་སུམ

དུ་བཞུགས་པ་ལ་མོས་གུས་དྲག་ཏུ་བྱས་པས་དེ་རྣམས་ལས་བྱིན་རླབས་འོད་ཟེར་དང་བདུད་རྩིའི་རྒྱུན་དཔག་ཏུ་མེད་པ་བྱུང་སྟེ་ཁྱེད་རང་རྣམས་ལ་ཐིམ་པས་སྡིག་སྒྲིབ་ནད་གདོན་མ་ལུས་པ་དག།དབང་བཞིའི་ཡེ་ཤེས་རྩལ་རྫོགས་སུ་ཐོབ།སྐུ་གསུང་ཐུགས
ཀྱི་བྱིན་རླབས་མཐའ་དག་རྒྱུད་ལ་གཅིག་ཅར་དུ་ཞུགས་པར་མོས་མཛོད།གཏོར་ཆེན་ཐོགས་ལ།ཧཱུྃ་དམ་རྫས་གཏོར་ཆེན་སོགས་ནས་གནས་གྱུར་ཅིགཿའདིར་བཀའ་བསྒོ་བརྒྱུད་པའི་གསུང་ཆུན་ལས་འབྱུང་བ་ལྟར་སྤྲོ་ན།ཆོས་སྐུ་སྣང་བ་མཐའ་ཡས།།
ལོངས་སྐུ་ཐུགས་རྗེ་ཆེན་པོ།།སྤྲུལ་སྐུ་པདྨ་འབྱུང་གནས།མཁའ་འགྲོ་བདུད་འདུལ་རྒྱལ་མོ།།གྲུབ་ཆེན་ཀརྨ་པ་ཀྐི།རས་ཆུང་རྡོ་རྗེ་གྲགས་པ།དབང་ཆེན་དཔའ་བོ་རྟ་མགྲིན།ཡུམ་མཆོག་རྡོ་རྗེ་ཕག་མོ།།རིག་འཛིན་མི་འགྱུར་རྡོ་རྗེ
དྲག་པོ་ནུས་ལྡན་རྩལ།བཀའ་བབས་ཆོས་བདག་སྐྱེས་བུ་ལ་སོགས་པ་རྩ་བ་དང་བརྒྱུད་པར་བཅས་པའི་དཔལ་ལྡན་བྲ་མ་དམ་པ་རྣམས་དང་།དཔལ་མ་ཧཱ་ཀཱ་ལ་རྡོ་རྗེ་བེར་ནག་ཅན།ལྷ་མོ་རང་བྱུང་རྒྱལ་མོ།།དམ་ཅན་རྡོ་རྗེ་ལེགས་པ་ལ་སོགས་ཏེ
རྒྱལ་བ་རྒྱ་མཚོ།།གྲུབ་ཐོབ་རྒྱ་མཚོ།།དཔའ་བོ་རྒྱ་མཚོ།།དཔའ་མོ་རྒྱ་མཚོ།།དམ་ཅན་རྒྱ་མཚོའི་དཀྱིལ་འཁོར་ནམ་མཁའི་མཐའ་དང་མཉམ་པ་རྣམས་ཀྱིས་རྡོ་རྗེའི་སློབ་མ་འདི་ལ་སྐུ་གསུང་ཐུགས་ཡོན་ཏན་ཕྲིན་ལས་མི་ཟད་པ་རྒྱན་གྱི་འཁོར
ལོས་བྱིན་གྱིས་བརླབ་ཏུ་གསོལ།སྔོན་གྱི་ལས་དང་འཕྲལ་གྱི་རྐྱེན་ལས་བྱུང་བའི་ནད་གདོན་པར་ཆད་མི་མཐུན་པའི་ཕྱོགས་ཐམས་ཅད་ཞི་བར་མཛད་དུ་གསོལ།སྡིག་སྒྲིབ་བག་ཆགས་ཆོས་མིན་གྱི་རྣམ་པར་རྟོག་པ་ཐམས་ཅད་རྩད་ནས་ཆོད་པར་མཛད་དུ

གསོལ།ཚེ་བསོད་དཔལ་འབྱོར་ཉམས་རྟོགས་ཡེ་ཤེས་རབ་ཏུ་རྒྱས་པ་དང་མཆོག་ཐུན་མོང་གི་དངོས་གྲུབ་མ་ལུས་པ་མྱུར་དུ་ཐོབ་པར་མཛད་དུ་གསོལ།གཞུང་གསལ་སྔགས་བརྗོད།གཏོར་མ་སློབ་མའི་གནས་གསུམ
དུབཞག།གཏོར་མའི་ལྷ་ཚོགས་འོད་དུ་ཞུ་ནས་ཁྱེད་རང་རྣམས་ལ་ཐིམ་པས་ཁྱེད་རང་རྣམས་ཀྱི་ལུས་ངག་ཡིད་གསུམ་དང་རྒྱ་མཚོ་ལྔའི་ལྷ་ཚོག་རྣམས་ཀྱི་གསང་བ་གསུམ་དབྱེར་མེད་པར་གྱུར་ནས་དབང་དོན་གྱི་ཡེ་ཤེས་མཐར་ཐུག་པ་སྐྱེས་པ་ལ།།
རྟེན་འབྲེལ་བཅུ་གཉིས་ལུགས་ལྡོག་ཏུ་དག་པར་མཚོན་པའི་སྣ་ཚོགས་རྡོ་རྗེའི་རྒྱས་གདབ་པས་ནམ་ཡང་མི་ཉམས་བརྟན་པར་བྱས་པའི་མོས་པ་མཛོད།རྒྱ་གྲམ་སྤྱི་བོར་བཞག་ལ།ཧཱུྃ་སྐལ་ལྡན་སྐྱེས་བུ་སོགས་དང་།མེ་ཏོག་འབོར་ལ་ཤིས་པ
བརྗོད།དེ་དག་གི་སྒོ་ནས་རིག་འཛིན་མི་འགྱུར་རྡོ་རྗེའི་དག་སྣང་ཀརྨ་པཀྐི་ཞལ་གཟིགས་མའི་དབང་བསྐུར་ལེགས་པར་གྲུབ་པ་ཡིན་པས་སོགས་ཀྱིས་མཚམས་སྦྱར་ལ་དམ་ཚིག་ཁས་བླང་།གཏང་རག་མཎྜལ།ལུས་འབུལ།དགེ་བསྔོ་བཅས་བྱ།རྗེས་རིམ
མཆོད་བསྟོད་སོགས་ནི་མཛད་སྲོལ་མི་འདུག་པས།ལས་བྱད་ལྟར་མདུན་བསྐྱེད་རང་ལ་བསྡུ།བདག་བསྐྱེད་འོད་གསལ་དུ་བསྡུ་ཞིང་དེ་ལས་དག་པའི་འཁོར་ལོ་གསུམ་དུ་ལྡངས་ལ་བསྔོ་སྨོན་བྱས་པས་འགྲུབ་བོ།།འདིར་འབྲེལ་དཔལ་ཆེན་ཆོས་ཀྱི་བླ་མ་ཡི།།ཐུགས་རྗེས་ཟིན་ནས་འཁྲུལ
སྣང་སྐད་ཅིག་སངས།།རྒྱ་མཚོ་ལྔ་ཡི་སྐུ་དང་ཡེ་ཤེས་སུ།།མངོན་པར་བྱང་ཆུབ་དོན་གཉིས་ལྷུན་གྲུབ་ཤོག།འདིའང་རིན་ཐད་བྲལ་བའི་རིན་པོ་ཆེའི་གཏེར་གྱི་མཛོད་ཆེན་གང་བའི་ཆ་རྐྱེན་ཏུ་འཆི་མེད་བསྟན་གཉིས་གཡུ་དྲུང་གླིང་བས་རྫོང་ཤོད་བདེ་གཤེགས་འདུས་པའི་ཕོ་བྲང་ཆེན་པོར་སྦྱར་བ་དགེ་ལེག་འཕེལ།།